1 In festivitate Sancti Barnabae apostoli fiat sicut fieri solet in unius apostoli, excepto quod conversi laborabunt. 2 Quoniam ad solemnem audientiam generalis Capituli non exilis domini Papae conquestio emanavit de quibusdam monachis Ordinis nostri quotidie ad ipsum cum fasciculis petitionum saecularium hominum adventantibus, statuitur tam firmiter quam utiliter ex hoc nunc et in posterum observandum, ut monachus vel conversus Ordinis nostri ad Curiam summi Pontificis accessurus, petitiones saecularium deferre secum aliquatenus non praesumat, nisi de licentia domini Cistercii, vel quatuor primorum abbatum, vel ad minus duorum fuerit hoc indultum. Quod si quis praesumpserit, a domo propria ad aliam Ordinis nostri remittatur, non revocandus in perpetuum, nisi per generale Capitulum. 3 Abbates qui ab advocatis opprimuntur, archiepiscopis, episcopis conquerantur et nihil reddant ulterius advocatis, nec amodo conditione qua consueverant possessiones vel praedia a quibuscumque recipiant in confusionem Ordinis, et indebitae servitutis argumentum. Qui aliter egerint, a patribus abbatibus absque ulla retractatione deponantur. 4 Abbates de Fulientio, de Villa longa, de Calertio, de Gimundo et de Gondon, qui hoc anno non venerunt ad Capitulum omni sexta feria sint in pane et aqua et extra stallum maneant donec Cistercio se praesentent. 5 Petitio archiepiscopi Cantuariensis de abbatia construenda, committitur abbatibus de Strafort et de Quarraria, qui accedant ad locum, diligenter considerantes situm loci, quid super hoc eis visum fuerit, ad audientiam sequentis Capituli relaturi. Abbas de Quarraria abbati de Strafort studeat nuntiare. 6 Abbates de Bohemia qui hoc anno non venerunt ad Capitulum, sequenti Capitulo se praesentent, rationem quare non venerunt reddituri. Et hoc eis nuntiet abbas Ebroensis. 7 Abbas de Quinquesodes qui litteras detulit ad Capitulum contra formam Ordinis continentes, tribus diebus sit in levi culpa, uno eorum in pane et aqua, et caveant ceteri ne poenam similem, si modo simili deliquerint, sortiantur. 8 Querimonia grangiae de Cocanario in qua non est convenienter provisum abbatibus venientibus in Capitulum, committitur abbati de Bonavalle, qui factum istud non sustineat impunitum, sed digne corrigat et emendet. 9 Abbas de Sitic qui non venit ad Capitulum cum venire deberet, extra stallum abbatis maneat et omni sexta feria sit in pane et aqua, donec Cistercio se praesentet, et in sequenti Capitulo nihilominus reversurus. Abbas pater hoc ei denuntiet. 10 Abbas de Valle salutis qui hoc anno venire contempsit ad Capitulum, cum de mandato generalis Capituli venire deberet, ante octavam Pentecostes Cistercium veniatet interim extra stallum suum maneat, et omni sexta feria sit in pane et aqua, donec Cistercio se praesentet, et ibidem sit in levi culpa tribus diebus. Abbas Sanctae-Mariae in Hibernia hoc ei denuntiet. 11 Negotium de Scala Dei et de Sacramenia iterum committitur abbati Morimundi. 12 Querimonia quae habetur adversus comitem Willermum qui crudeliter saevit in Ordinem, domino Cistercii committitur qui dictum comitem super hoc conveniat, et ad emendationem diligenter moneat et inducat, nisi mitius egerit, domino Papae super eiusdem iniuriis conquesturus, et interim nihil detur ipsi comiti ab iis qui habent calderias absque concessu domini Cistercii. 13 Ad querimoniam domini regis Franciae de monachis vel conversis negotia guerrarum procurantibus, statuimus quod extra regnum pro quo laborant, ad aliquam domum Ordinis nostri emittantur, numquam ad domos proprias, nisi ad nutum generalis Capituli revocandi. Abbas autem qui hoc procuraverit aut per se fecerit, extra stallum suum maneat et omni sexta feria sit in pane et aqua, usque ad sequens Capitulum super hoc veniam in eodem Capitulo petiturus. 14 Abbates Ordinis nostri in quorum oratoriis scuta dependent, provideant ut quam citius amoveantur et ab octava Sanctorum Omnium sint in pane et aqua si ex tunc digne non fuerit emendatum. 15 De monachis Cisterciensibus qui hoc anno in Anglia solverunt decimas, committitur domino Cistercii qui digne corrigat et emendet. 16 Petitio abbatis Campi-Sanctae-Mariae de abbatia construenda, committitur abbatibus Campensi et Bergensi, qui accedentes ad locum diligenter inquirant et considerant si locus ad abbatiam construendam sufficiat et quod invenerint sequenti Capitulo generali nuntient. 17 Querela abbatis Sancti-Andreae et de Ripa alta, committitur abbatibus de Columba et de Coronato et de Caravalle, iudicio vel compositione terminanda. Abbas de Caravalle hoc eis denuntiet. 18 Monachis et conversis de Anglia interdicitur ne bini et bini in una scutella comedant, tam in grangiis quam in infirmitoriis, ne levitatem vel dissolutionem redoleat, et in hoc videantur a saecularibus non differre. Transgressores in capitulo veniam petant et vapulent, et tribus diebus sint in pane et aqua. De cyphis argenteis vel in quibus habentur pedes argentei vel pomelli interdicitur, nihilominus, ne in abbatiis vel grangiis abbatibus vel monachis eiusmodi propinetur. Qui secus egerint, tribus diebus sint in levi culpa, tam qui biberint, quam qui in eis praesumpserint ministrare. 19 Abbates de Anglia si multitudo hospitum supervenerit, possunt et debent reficere cum conventu. Si autem cum hospitibus contingat eos prandium vel coenam facere, provideant et procurent ne nimis protrahant horam illam, et si forte protraxerint, ut saltem refectionem servitorum non excedant. 20 Abbas de Scala Dei qui contra formam Ordinis iuramentum praestitit et ostagium fecit, et iuramento non stetit, et monachos suos compulit ad iurandum nec non et abbatem filium suum in extremis agentem deposuit, deponitur in instanti. 21 Ipse autem provideat ut ad observationem iuramenti revertatur in ostagium et domus de Scala Dei in victu provideat et vestitu, et ante Natale Domini pacem faciat eadem domus de Scala Dei et satisfaciat creditori. 22 De abbate de Monte salutis qui dum adhuc esset monachus sub abbate de Scala Dei, praestitit iuramentum, et post promotus est in abbatem, committitur abbatibus Morimundi et de Bolbona, et de Bella pertica, qui, facta diligenti inquisitione, utrum abbas ille iuramento suo steterit an non ; quod viderint emendandum digne corrigant et emendent ; et de monachis Scalae Dei qui iurasse dicuntur eisdem committitur quod deliquerunt, emendandum. 23 Abbas de Alpibus qui litteras quarum tenorem non noverat accepit et propter hoc etiam compulsus est similes referre litteras ab eo cui primas detulerat, sex diebus sit in levi culpa, duobus eorum in pane et aqua ; et similia de cetero non praesumat. 24 Abbas de Reuna qui contra auctoritatem Regulae clericum benedixit, tempore probationis non expectato, quia mendacio suo se fuisse monachum dictus clericus asserebat, sex diebus sit in levi culpa, duobus eorum in pane et aqua. Monachus autem quia mendacio suo benedictionem obtinuit, stet in benedictione sua, sit tamen ultimus per annum, gravem culpam sustineat, et omni sexta feria sit in pane et aqua, nisi grandis solemnitas vel infirmitas dispensationem exegerit, nec ei per annum liceat equitare. 25 Abbas de Molebrun qui ante tempus annuae probationis novitium benedixit per annum extra stallum abbatis maneat, nec benedicat novitios, et omni sexta feria sit in pane et aqua, et cum ipse secundum rigorem Ordinis deponi in instanti mereretur, per misericordiam tamen ei parcitur in praesenti, tum propter grave scandalum quod inde posset Ordini provenire, tum quia fere per triennium in eadem domo mansit. Verum ne tantum malum trahatur in consequentiam, statuimus ut qui super hoc facto tam enormi de cetero deliquerit, absque omni retractatione deponatur. 26 Abbas de Arthuse qui in confusionem, immo dissipationem Ordinis, in domo ipsius militem benedixit novitium, cum derisio potius videatur quam benedictio, deponitur in instanti. Miles autem cuius huiusmodi facta est benedictio, probationem suam in cella novitiorum exequatur, benedictionem post anni circulum accepturus et ne tam enormis in Ordine subrepat dispensatio, praecipitur districtius ut transgressores huiusmodi depositionis sententiam excipiant, non nisi per generale Capitulum promovendi. 27 Abbates qui non solverunt quod promissum est ad usus terrae Ierosolymitanae, vel in presenti procurent reddere vel in Divione, alioquin nisi usque ad Natale Domini ex integro Cistercio persolverint, ex tunc abbas, prior et cellerarius non celebrent, et omni quarta et sexta feria sint in pane et aqua. Illi tamen de Apulia, de Hungaria de Polonia, de Suetia, de Hibernia, de Wallia, de Dacia, de Portugallia, de Gallicia, de Hispania, de Tuscia, tantum excipiuntur, qui tamen usque ad sequens Capitulum totum persolvant ; alioquin poena quam praediximus puniantur. Et quia scimus quod illae oblationes iam factae, ad solvendam pecuniam quam promisimus ad subventionem terrae illius non sufficiunt, sequenti anno abbates ad Capitulum venientes sic veniant praemuniti ut quod superaddere necesse fuerit in continenti fieri possit. 28 Abbati Fontis vivi praecipitur ut domui Sancti-Iusti cuius est pater, usque ad festum sancti Andreae, personam quam viderit expedire praeficiat in abbatem, et monachus qui ibidem abbatizat amoveatur, ne per ipsum, si moram fecerit in loco, non tenuis scandalorum materia suscitetur ; ad domum aliam Ordinis nostri transmittatur. 29 De abbate Cadunii qui suas hoc in anno non visitavit filias, committitur abbati Pontiniaci, ut haec abbatis supradicti negligentia per ipsum ferventius emendetur. 30 Supplicetur domino Papae quatenus novo vulneri Ordinis nostri medelam provideat competentem, ne videlicet pro debitis Pontisalti vel etiam domus alterius, ceteri qui sunt de Ordine nostro debeant aliquatenus pignorari. 31 Scribatur etiam archiepiscopo Auxitanensi et Aquensi episcopo, quatenus ob amorem totius Ordinis et reverentiam istud humiliter supplicantis obnixe satagant ne creditores domus Alti pontis de cetero viros Ordinis nostri per partes illas transitum facientes praesumant, aliquatenus pignorare. 32 Abbatibus de Quoquesale et de Brueria, committitur causa quae vertitur inter abbatem de Wesburne et abbatem de Thamme, mediante concordia vel iudicio decidenda. 33 Petitio domini Willermi, mareschalli regis Angliae, de abbatia construenda, committitur abbati de Stoquella et abbati de Portu-Sanctae-Mariae, ut locum adeant, et consideratis loci commoditatibus et sufficientiis et quod ibidem invenerint, sequenti Capitulo nuntient aut procurent per aliquos nuntiari. 34 Abbati Claraevallis committitur ut inquisitione sollicita praecurrente, de monacho illo qui, transacto Capitulo, ab abbatia comitissae Britanniae est amotus si viderit expedire, et Ordinis honori competere, promoveri concedat. 35 Petitio domini Ioelli de Armene pro abbatia construenda committitur abbati de Buzeio et abbati de Meleio, ut accedentes ad locum, videant si fuerit opportunus, sequenti Capitulo quod invenerint relaturi. 36 Petitio abbatis de Roseriis pro abbatia construenda in Venetia, committitur abbati Morimundi et abbati de Fulina, ut considerato loco, sequenti Capitulo renuntient, si locus idem sufficientia qua expedit muniatur, ut abbatiae construendae idoneus habeatur. 37 Abbas de Ameslonborne qui nova praesumptione sub diversis temporibus citra anni circulum integraliter evolutum tres novitios benedixit, quod omnino sanctae series Regulae noscitur inhibere, adeat Morimundum et ibi se habeat ad mandatum abbatis Morimundi. 38 Abbas de Lamnas qui, dimisso conventu, zelum scientiae in hoc minime apprehendens, se reclusit, ad Ordinem revertatur. Quod si renuerit, ab Ordinis participio secludatur. 39 Abbas de Waldebrac qui non venit ad Capitulum cum venire deberet, extra stallum suum maneat, et omnibus sextis feriis sit in pane et aqua, donec Cistercio se repraesentet, et abbas de Sancta-Cruce hoc ei nuntiet. 40 De abbati Maceriarum, cuius in domo abbatibus venientibus ad Capitulum in quorum pabulo praecipue minori fuit *sufficientia* ministratum, abbati de Firmitate committitur ut si ita fuerit, per ipsum corrigatur districte, ita ut Maceriensis et abbates alii ad hac sibi culpa in futuro debeant praecavere. 41 Abbatibus de Melone et Armentaris praecipitur ut quantocius poterint, ad domum de Fenalia accedere non morentur, ibidem sollicite perscrutantes qui fuerint illi qui abbati eiusdem domus ad Capitulum venire volenti per insolitam insolentiam equos abstulerint, et impensas, et quos invenerint in hoc casu praesumptuosius excessisse usque ad tres personas pedes apud Cistercium non paveant destinare ibidem se ad Domini Cistercii arbitrium habituros, et reliquos qui minus excesserint poena qua eis visum fuerit, et feriant et castigent ; et quod inde statuerint, sequenti Capitulo manifestent, aut per bonum nuntium faciant manifestum. Abbas autem praedictae domus veniat ad sequens Capitulum ut debet. 42 Querimonia quae vertitur inter abbatem de Parcolude et abbatem Mellifontis super abbatia repetenda de Valle salutis, committitur abbati Claraevallis ut tales executores provideat, qui causam ipsam examinent diligenter, et processum causae notificent Capitulo subsequenti. 43 Querimonia quae vertitur inter abbatem de Alpibus et abbatem Stamedii super quadam pecunia quam reposcit abbas Alpensis, committitur abbatibus de Alta comba et de Sancto-Sulpitio, ut per eos eadem causa perpetuo sopiatur, ne in reliquum super ea clamor in generali Capitulo audiatur. 44 Conceditur abbati Speciosae vallis ut in grangia illa de qua Capitulum generale toties est pulsatum, quingentas oves cum agnis usque ad festum sancti Andreae habeat et ex tunc, agni ad pasturas alias emittantur, quingentis ovibus in loco remanentibus usquequaque. 45 Depositum de Oratorio eis qui deposuerant sufficienti cautione resignatur. 46 Petitio Eudonis de Ponte, de abbatia construenda differtur ad praesens. 47 Petitio pro cruce signatis revocandis ad domos proprias nullatenus exauditur. 48 Petitio regis Walliae pro abbatia construenda, committitur abbatibus de Margan et de Biduals, ut inquirant sollicite quibus sufficientiis intendat idem rex construere abbatiam, et quod invenerint, renuntient Capitulo subsequenti. 49 Querimonia quae vertitur inter abbatem de Dora et mercatorem hominem domini Willermi de Braosa, committitur abbatibus de Margan et de Quinquesude, compositione vel iudicio terminanda. 50 De converso Tutae vallis qui fratrem suum casu miserabili interfecit, et se spontanea voluntate inclusit, committitur domino Cistercii, ut circa eum, si viderit expedire habeat dispensare. 51 Abbas de Stafarda quoniam patri suo inobediens noscitur extitisse, de non emittendo monacho, et qui quosdam monachos et conversos ad se missos, non retinuit, sed dimisit, tribus diebus in domo sua sit in levi culpa, uno eorum in pane et aqua, et eidem poenae apud Civitatulam quam offendit pluries subiaceat. Monachus autem qui dicitur Daniel apud Civitatulam mittatur et non equitet, et ad propriam domum non redeat nisi per licentiam generalis Capituli. 52 Item novitii in refectorio comedentes, dicente lectore *Tu autem*, egrediantur et eant in cellam suam ibi gratias suas persolventes. 